《游云龙张氏山居》
宋代·贺铸

昔闻张逸民，卜筑云龙山。
东望结遐想，喜得彭城官。
一语定襟结，宛如平生欢。
招携属休沐，投此萝薜间。
女仆候门巷，青袿双翠鬟。
苏斋轩户明，饼火焚椒兰。
宝墨鬼神护，清诗冰玉寒。
森然拱檐溜，架石排琅玕。
东趋放鹤亭，磴道披茅菅。
指顾百村落，炊烟林莽间。
日脚洒平陆，两山如断环。
凄风振晚叶，坐怯衣裘单。
引领紫霄极，飘颻如可干。
缅怀眉山公，五马来游盘。
酣兴走颠笔，苍崖即鑱刊。
午年仲冬月，雪野云弥漫。
扫石坐舒啸，惠泉烹凤团。
当时诧盛集，千古陋逵安。
俛仰迹遂陈，斯人久泥蟠。
我来後千日，逸躅何由攀。
遇胜不能赋，俯寻尘路还。
山英移未勒，时款白云关。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。